"หมอยง"ระบุ ควรให้ความสำคัญดูแลกลุ่ม 608 เพื่อลดความเสี่ยงเสียชีวิต
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะด้านไวรัสวิทยา คลินิกภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย กล่าวในรายการสมรภูมิข่าว ทางสถานีวิทยุกระจายเสียงแห่งประเทศไทย ถึงการแพร่ระบาดของโรคโควิด-19 ว่า ขณะนี้ส่วนใหญ่คนไข้มีอาการไม่มาก ศบค. จึงรายงานข้อมูลเฉพาะคนไข้สีเหลือง ที่เข้ารับการรักษาในโรงพยาบาลเท่านั้น ดังนั้นการรายงานตัวเลขที่แท้จริงคงไม่สามารถบอกได้ เพราะผู้ติดเชื้อบางส่วนไม่มีอาการจึงไม่ทราบว่ามีการติดเชื้อ ขณะที่บางส่วนรักษาเองที่บ้าน ส่วนผู้เสียชีวิตต่อจำนวนการติดเชื้อ คิดเป็นร้อยละ 1 ของผู้ป่วยที่อยู่ในโรงพยาบาล ใกล้เคียงกับผู้ป่วยไข้หวัดใหญ่ ดังนั้นการรายงานตัวเลขผู้ติดเชื้อที่แท้จริง จึงไม่สำคัญเท่ากับทำอย่างไรไม่ให้มีการเสียชีวิต ซึ่งการเสียชีวิต จะเกิดขึ้นกับกลุ่ม 608 ที่เป็นกลุ่มเปราะบาง โดยกลุ่มเสี่ยงต้องได้รับวัคซีนครบตามเกณฑ์ และต้องได้รับการดูแลอย่างเต็มที่ หากติดเชื้อต้องได้รับยาโดยเร็วที่สุด เพื่อลดอันตรายไม่ให้เกิดอาการปอดอักเสบ หากทุกคนปฏิบัติได้ ในไม่ช้าโรคนี้ก็จะกลายเป็นโรคประจำถิ่นแน่นอน ตามช่วงเวลาที่เหมาะสมศ.นพ.ยง กล่าว่า ไม่เห็นด้วยกับการปิดโรงเรียน เพราะการศึกษามีความสำคัญและเด็กที่ติดเชื้อในโรงเรียน ส่วนใหญ่จะติดช่วงเช้าและพักกลางวัน ไม่ใช่ในเวลาเรียน ดังนั้นโรงเรียนจะต้องมีมาตรการป้องกัน ทั้งช่วงพักกลางวัน การทำกิจกรรมและช่วงเย็นหลังเลิกเรียน ซึ่งตอนนี้โรงเรียนก็พยายามไม่ให้มีการรวมกลุ่มของเด็กในการทำกิจกรรม ทั้งช่วงพักกลางวันและหลังเลิกเรียน เพื่อลดความเสี่ยงการติดเชื้อในโรงเรียน หากทำได้ เชื่อว่า การระบาดในโรงเรียนจะไม่เกิดขึ้น อย่างไรก็ตามเห็นว่า การเรียนในห้องเรียนมีความสำคัญและดีกว่าเรียนออนไลน์ เพราะหากเป็นเด็กเล็กพ่อแม่ก็จะเสียเวลาทำงานไปด้วย